SMERNICA KOMISIE 2004/102/ES
z 5. októbra 2004,
ktorou sa menia a dopĺňajú prílohy II, III, IV a V k smernici Rady 2000/29/ES o ochranných opatreniach proti zavlečeniu organizmov škodlivých pre rastliny alebo rastlinné produkty do Spoločenstva a proti ich rozšíreniu v rámci Spoločenstva
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 2000/29/ES z 8. mája 2000 o ochranných opatreniach proti zavlečeniu organizmov škodlivých pre rastliny alebo rastlinné produkty do Spoločenstva a proti ich rozšíreniu v rámci Spoločenstva (1), a najmä jej článok 14 ods. 2 písm. c) a d),
keďže:
(1)
Smernica 2000/29/ES stanovuje, že drevo ihličnanov (Coniferales), okrem dreva tuje Thuja L., vo forme debien, klietok, bubnov, jednoduchých paliet, skriňových paliet a iných nakladacích plošín, prekladov, rozpier, nosníkov, vrátane opracovaného dreva, s pôvodom v Kanade, Číne, Japonsku, Kórei, Tajwane a v USA, musí byť odkôrnené a nesmie mať larválne diery s priečnym priemerom väčším ako 3 mm a jeho vlhkosť, vyjadrená ako percento zo suchej hmoty, musí byť v čase spracovania menšia ako 20 %.
(2)
Medzinárodná norma pre fytosanitárne opatrenia č. 15 FAO (Food and agriculture organization) v Usmerneniach pre reguláciu obalového materiálu z dreva v medzinárodnom obchode (2) obsahuje fytosanitárne opatrenia, pokiaľ ide o pohyb obalového materiálu z dreva vo forme debien, klietok, bubnov, jednoduchých paliet, nakladacích plošín, nástavných rámov paliet a prekladov s cieľom zníženia rizika zavlečenia a/alebo rozšírenia karanténnych škodcov, ktoré sa spájajú s obalovým materiálom z dreva vyrobeným zo surového ihličnatého alebo neihličnatého dreva, ktoré sa používajú v medzinárodnom obchode. Príslušné ustanovenia smernice 2000/29/ES týkajúce sa obalového materiálu z dreva by sa mali zosúladiť s ustanoveniami uvedených usmernení.
(3)
Ustanovenia týkajúce sa dreva s pôvodom v krajinách s výskytom Bursaphelenchus xylophilus (Steiner et Bührer) Nickle et al. by sa mali upraviť vzhľadom na sprístupnenie nových technologických ošetrení proti tomuto patogénu.
(4)
Ustanovenia týkajúce sa dreva s pôvodom v Rusku, Kazachstane a Turecku a v iných tretích krajinách by sa mali vylepšiť a upraviť, aby bolo Spoločenstvo lepšie chránené proti zavlečeniu organizmov škodlivých pre drevo a aby boli zohľadnené nové technologické ošetrenia, ktoré boli proti organizmom škodlivým pre drevo nedávno sprístupnené.
(5)
Tieto vylepšené opatrenia by mali zahŕňať používanie „fytosanitárneho osvedčenia“ pre výrobky z dreva s pôvodom v tretích krajinách.
(6)
Ustanovenia týkajúce sa Cryphonectria parasitica (Murrill.) Barr. by mali byť upravené, aby zohľadnili aktualizované informácie týkajúce sa jeho výskytu v Spoločenstve a rizika jeho zavlečenia a rozšírenia v Spoločenstve v dreve a oddelenej kôre gaštana Castanea Mill., obmedzením ich pôsobnosti na chránené územia v Českej republike, Dánsku, Grécku, Írsku, Švédsku a v Spojenom kráľovstve, kde ich výskyt nebol zaznamenaný.
(7)
Ustanovenia týkajúce sa výrobkov z dreva s pôvodom mimo Spoločenstva, ktoré sa musia podrobiť fytosanitárnej inšpekcii v krajine pôvodu alebo krajine odosielateľa pred tým, ako získajú povolenie k vstupu do Spoločenstva alebo k pohybu v Spoločenstve, by mali byť upravené vzhľadom na zmeny v technologických požiadavkách na takéto drevo a zmeny v colnej a štatistickej nomenklatúre a v Spoločnom colnom sadzobníku.
(8)
Ustanovenia týkajúce sa rizika zavlečenia škodlivých organizmov v oddelenej kôre ihličnanov (Coniferales) s pôvodom v určitých tretích krajinách by sa mali upraviť, keďže boli sprístupnené nové informácie týkajúce sa ošetrenia takejto oddelenej kôry, ktorým sa odstráni uvedené riziko.
(9)
Je pravdepodobné, že pomenovanie škodlivého organizmu Ceratocystis virescens (Davidson) Moreau sa stane všeobecne akceptovaným pomenovaním organizmu Ceratocystis coerulescens (Münch) Bakshi.
(10)
Príslušné prílohy k smernici 2000/29/ES by preto mali byť náležite zmenené a doplnené.
(11)
Opatrenia stanovené v tejto smernici sú v súlade so stanoviskom Stáleho fytosanitárneho výboru,
PRIJALA TÚTO SMERNICU:
Článok 1
Prílohy II, III, IV a V k smernici 2000/29/ES sa menia a dopĺňajú podľa prílohy k tejto smernici.
Článok 2
1. Členské štáty prijmú a uverejnia najneskôr do 28. februára 2005 zákony, iné právne predpisy a správne opatrenia potrebné na dosiahnutie súladu s touto smernicou. Okamžite oznámia Komisii znenie týchto ustanovení a korelačnú tabuľku takýchto ustanovení a tejto smernice.
Tieto ustanovenia sa uplatňujú od 1. marca 2005.
Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
2. Členské štáty oznámia Komisii text hlavných ustanovení vnútroštátneho zákona, ktorý schvália v oblasti, ktorú upravuje táto smernica.
Článok 3
Táto smernica nadobúda účinnosť dvadsiaty deň nasledujúci po dni jej uverejnenia v Úradnom vestníku Európskej únie.
Článok 4
Táto smernica je adresovaná členským štátom.
V Bruseli 5. októbra 2004